राष्ट्रकवि रामधारी सिंह ‘दिनकर’ का उदय ऐसे युग और परिवेश में हुआ जब देश को उनकी परम और उत्कट आवश्यकता थी। राजा राम मोहन राय से शुरू भारतीय नवजागरण का उन्नयन दिनकर जैसे विलक्षण शलाका-पुरुष के रूप में हुआ। दिनकर का योगदान न केवल पराधीन भारत के प्राणों में पौरुष फूँकने वाले कवि के रूप में है, बल्कि एक गंभीर गद्य-लेखक और वैश्विक मानवता के महान् चिन्तक के रूप में भी रहा है। गद्य में जहाँ ‘संस्कृति के चार अध्याय’ उनकी शीर्षस्थ कृति है, वहीं काव्य में ‘कुरुक्षेत्र’ और ‘उर्वशी’ अपने युग की कविता के प्रतिमान हैं। भारतीय नवजागरण व भारतीय स्वाधीनता आंदोलन से दिनकर का सृजन प्रभावित होता है एवं उसके एक अंग के रूप में उन्हें प्रभावित भी करता है। विज्ञान के अंधाधुंध विकास और उपनिवेशवाद-साम्राज्यवाद के चरम दुष्परिणाम द्वितीय विश्व युद्ध के रूप में मानवता के सम्मुख आई चुनौतियों से जूझने का साहस भी दिनकर के सृजन में मौज़ूद है। शौर्य, सौन्दर्य, वाग्मिता, शब्द-विवेक दिनकर के कृतित्व की मूल पहचान हैं। चिरन्तन भारतीय मनीषा और बहुलता-उदारतावादी, लोकतांत्रिक सोच, सेक्युलर भावना और सामाजिक न्याय की पुरज़ोर आवाज़ उठाता उनका कृतित्व भारतीय सृजन-कोश की अक्षय निधि है।